Skelm ‘dokter’ op 4 523 aanklagte gevonnisArgieffoto ŉ Man wat hom jare lank as mediese dokter voorgedoen het, is Donderdag swaar in die Rustenburg-landdroshof gevonnis. Kapt. Tlangelani Rikhotso, provinsiale woordvoerder van die Valke in Noordwes, het gesê James Mogaswa Mathopa (47) is Donderdag tot 20 jaar direkte tronkstraf gevonnis nadat hy skuldig bevind is op 4 523 aanklagte van bedrog en oortredings van die Wet op Gesondheidsberoepe. “Mathopa is op 4 Maart verlede jaar deur die Valke in Noordwes in hegtenis geneem nadat klagtes ontvang is dat hy sonder die nodige kwalifikasies as dokter praktiseer,” het Rikhotso gesê. “Die saak is deeglik ondersoek en die Raad vir Gesondheidsberoepe van Suid-Afrika het bevestig dat die beskuldigde nie as ŉ mediese praktisyn geregistreer is nie.” Rikhotso het gesê Mathopa is in 2010 in Viljoenskroon in die Vrystaat aan dieselfde oortreding skuldig bevind. Hy is tot drie jaar tronkstraf gevonnis of die opsie gegun om R20 000 boete te betaal. Hy het die boete betaal en ŉ maand later na Rustenburg verhuis waar hy aangehou het om as mediese praktisyn te werk. “Gedurende hierdie tydperk het hy pasiënte fisiek ondersoek, gediagnoseer, na spesialiste verwys, bloedtoetse aangevra, besnydenisse gedoen en medisyne voorsien. Hy het onder meer ook ŉ konsultasiefooi van R280 gevra,” het Rikhotso gesê. Genl.maj. Linda Mbana, provinsiale hoof van die Valke, het die swaar vonnis verwelkom en misdadigers wat hulle as dokters voordoen, gewaarsku dat hulle mense se lewe in gevaar stel.